સ્નાતકની ડિગ્રી મળે અને સારી નોકરી કરતા થાય એટલે યુવાનનાં માતા-પિતા દીકરાને ઘોડે ચઢાવવા થનગનવા લાગે છે. જ્યારે યુવતીઓ માટે પણ પરિવાર સારા યુવકની શોધ શરૃ કરે છે. ઘણીવાર તો યુવાનો સાથે અભ્યાસ કરતા કે પછી જોબ કરતા પાત્રને પસંદ કરી તેમની સાથે લગ્નગ્રંથિએ જોડાઈ જાય છે. જેમાં ઘણા પરિવારો રાજી તો ઘણા પરિવારો પોતાની નાખુશી દર્શાવે છે. જ્યારે હવે યુવાનો એક સ્ટેપ વધુ આગળ વધ્યા છે. આજના યુવાનો ઓનલાઇન જીવનસાથીની પસંદગી કરતા થયા છે. ઘણી એવી સાઇટ છે જેમાં યુવાનો પોતાના બાયોડેટા મુકી લગ્નનો પ્રસ્તાવ રાખે છે, પરંતુ હવે યુવાનો ફેસબુક, ઇન્સ્ટાગ્રામ અને અન્ય સોશિયલ સાઇટની મદદથી જીવનસાથી શોધી રહ્યા છે. લાંબા સમયથી ફેસબુક ફ્રેન્ડ હોય અને અવારનવાર એકબીજાના ફોટા લાઇક, કોમેન્ટ કરતા હોય અથવા ક્યારેક મેસેન્જર પર પર્સનલી પણ વાત કરતાં હોય તેવા યુવાનો ધીમે-ધીમે એકબીજાને ઓળખવા લાગે છે. યુવાનો એકબીજાને પસંદ કરતા હોય છે અને લગ્ન કરવામાં અનુકૂળ સમજતા હોય તો પરિવારને વાત કરી ઓનલાઇન સંબંધને કાયમ માટે અપનાવી લેતા હોય છે.